Daûr de stime dai organizadôrs a jerin 100 mil lis personis che ai 18 di Otubar a àn manifestât pes stradis di Sant Jacum di Galizie (Santiago de Compostela) in rispueste al apel dal coordenament “Queremos galego” che al met adun diviers sogjets impegnâts pai dirits linguistics dai galizians. La manifestazion e veve chê di rivendicâ il dirit di vivi ad in plen par galizian e di protestâ cuintri de politiche metude in vore dal guvier vuidât di Alberto Núñez Feijoo (PP) che e menace lis misuris a pro de lenghe galiziane fatis buinis intai ultins agns. Se i galizians a son ancjemò galizians – si à dite intant dai discors uficiâi in place – al è massime par vie de lôr lenghe e chest a varessin di tignîlu a ments ancje chei che vuê a àn in man il guvier de comunitât autonome de Galizie e che, cence di cheste identitât nazionâl e linguistiche fuarte, no varessin lis lôr incarghis.
Font: Vieiros Galiza Hoxe, 18/10/09
fur_Latn glg_Latn